CELEX: 
Language: bg
Date: 2018-07-18 00:00:00
Title: РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА относно приемането на техническите стандарти и формати, необходими за функционирането на автоматичното намиране на съответствия чрез общата информационно-технологична платформа с използване на европейската класификация и оперативната съвместимост между националните системи и европейската класификация

РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА
            
            
               от 18.7.2018 година
            
            
               относно приемането на техническите стандарти и формати, необходими за функционирането на автоматичното намиране на съответствия чрез общата информационно-технологична платформа с използване на европейската класификация и оперативната съвместимост между националните системи и европейската класификация 
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2016/589 на Европейския парламент и на Съвета от 13 април 2016 г. относно европейска мрежа на службите по заетостта (EURES), достъп на работниците до услуги за мобилност и по-нататъшно интегриране на пазарите на труда и за изменение на регламенти (EС) № 492/2011 и (EС) № 1296/2013
                  1
               , и по-специално член 19, параграф 6 от него,
            
            
            
               като има предвид, че:
            
            
               (1)С Регламент (ЕС) 2016/589 се установява обща информационно-технологична платформа, която събира заедно свободните работни места, заявленията за работа и автобиографиите (профилите на лицата, търсещи работа) в Европейския съюз;
            
            
               (2)За да се даде възможност за намирането на съответствия между свободните работни места и заявленията за работа и профилите на лицата, търсещи работа, информацията трябва да бъде обменяна в съответствие с единна система по смисъла на член 17 от Регламент (ЕС) 2016/589, която се основава на общи технически стандарти и формати;
            
            
               (3)С цел да се осигури висококачествено намиране на съответствия на общата информационно-технологична платформа, член 19 от Регламент (ЕС) 2016/589 предвижда използването на европейска класификация на уменията, компетентностите и професиите.
            
            
               (4)Държавите членки, които предпочитат да не използват европейската класификация в националните си системи за свободни работни места и профили на търсещи работа лица, свързани към единствения координиран канал по смисъла на член 18 от Регламент (ЕС) 2016/589, трябва да изготвят кръстосано съответствие между класификациите, използвани от тези системи, и европейската класификация, така че да се даде възможност за оперативна съвместимост.
            
            
               (5)За кръстосаното съответствие между национални, регионални и секторни класификации и европейската класификация се изисква въвеждането и редовното актуализиране на описи и таблици за кръстосано съответствие.
            
            
               (6)С цел да улесни въвеждането и актуализирането на тези описи и таблици за кръстосано съответствие и последващия обмен на информация въз основа на кръстосаното съответствие, Комисията следва да осигури необходимите технически стандарти и формати и подходящите технически приложени в подкрепа на тези действия;
            
            
               (7)Като публикуват и обменят националните си таблици за кръстосано съответствие с останалите държави членки и Комисията, държавите членки ще допринесат за развиването и усъвършенстването на европейската класификация и на услугите и инструментите, предоставяни от EURES, като например алгоритми за търсачки и за системи за извършване на кръстосано съответствие;  
            
            
               (8)Предвидените в настоящото решение мерки са в съответствие със становището на комитета EURES,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
               Предмет и приложно поле
            
         
         
            
               С настоящото решение се определят техническите стандарти и формати, необходими за функционирането на автоматичното намиране на съответствия чрез общата информационно-технологична платформа с използване на европейската класификация и оперативната съвместимост между националните системи и европейската класификация
            
            
               Член 2
               Определения
            
            
               За целите на настоящото решение се прилагат следните определения:
            
            
               а)„таблици за кръстосано съответствие“ означава машинночетими таблици на съответствието, показващи как понятията в една класификация се отнасят до едно или повече понятия в друга класификация. Таблиците за кръстосано съответствие се използват за автоматично транскодиране за целите на автоматичното намиране на съответствия чрез общата информационно-технологична платформа;
            
            
               б)„машинночетим“ означава, че информацията се представя във формат, който може лесно да се обработва от компютър; 
            
            
               в)„транскодиране“ означава процесът на преобразуване на информация от една форма на кодирано представяне в друга; 
            
            
               г)„синтаксис“ означава правилата и условията за представяне на информация по структуриран начин; 
            
            
               д)„платформа за услуги ESCO“ означава уебсайтът, на който Комисията предоставя достъп до Европейската класификация на уменията, компетентностите, квалификациите и професиите и който е публично достъпен
                  2
               . 
            
            
               Член 3
               Създаване на таблици за кръстосано съответствие
            
            
               1.Държавите членки, които използват национални, регионални или секторни класификации, когато записват информация, свързана с професиите, уменията или компетентностите, в националните системи за свободни работни места или профили на търсещи работа лица, свързани към единствения координиран канал по смисъла на член 18 от Регламент (ЕС) 2016/589, създават и поддържат — с цел предоставянето на свободните работни места и на профилите на търсещи работа лица на портала EURES в съответствие с член 17, параграф 1 от Регламент (ЕС) 2016/589 — машинночетими таблици за кръстосано съответствие между всяка една от тези национални, регионални и секторни класификации и европейската класификация, приета съгласно член 19, параграф 2 от Регламент (ЕС) 2016/589.
            
            
               2.Държавите членки създават тези таблици в съответствие с общи технически стандарти и формати, за да се даде възможност за ефективното функциониране на автоматичното намиране на съответствия чрез общата информационно-технологична система, както е посочено в член 19, параграф 6 от Регламент (ЕС) 2016/589. 
            
            
               3.Техническите стандарти и формати, посочени в параграф 2, се състоят от:
            
            
               а)набора от информация, която следва да бъде включена в таблиците за кръстосано съответствие.
            
            
               б)синтаксис за изразяване на този набор от информация. 
            
            
               4.Европейското бюро за координация за EURES съобщава и предоставя посочените в параграф 2 технически стандарти и формати в раздела Extranet на портала EURES
                  3
               . 
            
            
               5.Съгласно предвиденото в член 19, параграф 5 от Регламент (ЕС) 2016/589 Европейската комисия и Европейското бюро за координация за EURES оказват подкрепа на държавите членки за изготвяното от тях кръстосано съответствие. По-специално Комисията предоставя приложение, с помощта на което да се изготвят и актуализират описите и таблиците за кръстосано съответствие. 
            
            
               6.Държавите членки, които използват европейската класификация на национално равнище в съответствие с член 19, параграф 4 от Регламент (ЕС) 2016/589, не е необходимо да създават таблиците за кръстосано съответствие, посочени в настоящото решение.
            
            
               7.В съответствие с процедурите, предвидени в член 6, Европейското бюро за координация за EURES може да актуализира техническите стандарти и формати.
            
            
               Член 4
               Осигуряване на оперативна съвместимост с общата информационно-технологична платформа посредством таблици за кръстосано съответствие
            
            
               Таблиците за кръстосано съответствие, посочени в член 3, се използват за автоматичното транскодиране на информация относно свободни работни места или профили на търсещи работа лица за целите на автоматичното намиране на съответствия чрез общата информационно-технологична платформа. Държавите членки гарантират, че всички кодове от техните национални, регионални и секторни класификации в предложенията за свободни работни места и профилите на търсещи работа лица съгласно член 17, параграф 1 от Регламент (ЕС) 2016/589 се заменят или допълват със съответстващите им кодове от европейската класификация чрез използването на таблиците за кръстосано съответствие за транскодиране преди предоставянето им на портала EURES.
            
         
         
            
               Член 5
               Публикуване на таблиците за кръстосано съответствие
            
            
               Държавите членки предоставят достъп до своите таблици за кръстосано съответствие, като ги публикуват на платформата за услуги ESCO, използвайки стандартите и форматите, определени в член 3, параграф 2.
            
            
               Член 6
               Управление и актуализиране на техническите стандарти и формати
            
            
               1.Всички държави определят единна точка за контакт, към която могат да бъдат отправяни всички искания, запитвания и съобщения относно прилагането на настоящото решение, и чрез националните бюра за координация на EURES съобщават на Европейското бюро за координация за EURES подробна информация относно единната точка за контакт. 
            
            
               2.Групата за координация за EURES, посочена в член 14 от Регламент (ЕС) 2016/589, извършва веднъж годишно преглед на прилагането на настоящото решение.
            
            
               3.Европейското бюро за координация за EURES може да актуализира техническите стандарти и формати, посочени в член 3, параграф 2, ако това е необходимо за ефикасното автоматично намиране на съответствия чрез общата информационно-технологична платформа.
            
            
               4.Преди приемането на нова версия на техническите стандарти и формати и предоставянето на достъп до нея на раздела Extranet на портала EURES, Европейското бюро за координация за EURES се консултира официално с Групата за координация за EURES.
            
            
               Член 7
               Влизане в сила
            
            
               Настоящото решение влиза в сила на двадесетия ден след деня на публикуването му в Официален вестник на Европейския съюз.
            
            
               Съставено в Брюксел на 18.7.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 107, 22.4.2016 г., стр. 1.
               
               
                  
                     (2)
                  
                        
                  
                     http://ec.europa.eu/esco
                  
               
               
                  
                     (3)
                  
                        http://eures.europa.eu